Kind in die mond geskiet tydens KZN-waterbetogingsArgieffoto ŉ Skoolseun is Vrydag in Pietermaritzburg, KwaZulu-Natal, met ŉ rubberkoeël in die mond geskiet toe hy in die middel van ŉ onderonsie tussen die polisie en ontstoke inwoners beland het. Die inwoners betoog oor watertekorte. Mazwi Ngubane, lid van Willowfontein Primary School se beheerliggaam, het verduidelik lede van die gemeenskap het die oggend begin saamdrom as deel van ŉ betoging, en van die leerders het by hulle aangesluit. “Die polisie het skielik met rubberkoeëls op hulle begin skiet en die persone het in verskillende rigtings verdaag. Ons het eers later ontdek ŉ seun is beseer,” het hy gesê. Die seun, ongeveer agt jaar oud, was op pad huis toe nadat die skool gesluit het weens die voortslepende betogings. Inwoners het hom na ŉ hospitaal geneem, maar sy toestand is nie dadelik bekend nie. Kapt. Musa Ntombela, woordvoerder van die polisie, het die betogings bevestig, maar kon nie bevestig of iemand beseer of in hegtenis geneem is as gevolg van die betogings nie. Dit is die derde betoging hierdie week oor ŉ tekort aan water in die gebied. “Die laaste keer wat ons ŉ watertenkwa in die gebied gesien het, was Sondag,” het een van die inwoners gesê. “Hoe kan ons vyf dae lank sonder water oorleef? Kinders moet gebad word voor hulle skool toe gaan. Ons moet kan kook en wasgoed was.” Msunduzi-munisipaliteit het die afgelope paar maande waterbeperkings ingestel kragtens die opdrag van die departement van waterwese en sanitasie. Maar inwoners van Imbali het gekla dat alhoewel ander gebiede in die munisipaliteit waterbeperkings het, hulle dae lank sonder water moet klaarkom. Willowfontein is deel van Imbali, wes van Pietermaritzburg se middestad. Zweli Mkhize, tesourier-generaal van die ANC, woon ook in die gebied.